Tanzania

Lefatshe la **Tanzania**, le leina la lone la semmuso e leng **United Republic of Tanzania**, ke lefatshe le le kwa botlhaba jwa Aforika mo kgaolong ya African Great Lakes. Le tlhakanetse molelwane le mafatshe a Uganda kwa bokone-bophirima, Kenya kwa bokone-botlhaba, lewatle la Indian kwa botlhaba, Mozambique le Malawi kwa borwa, Zambia kwa borwa-bophirima, Rwanda, Burundi le Democratic Republic of Congo kwa bophirima. Go ya ka pego ya palo-batho ya ngwaga wa 2022, lefatshe la Tanzania le na le palo ya batho ya di milone di le masome a marataro le bobedi, se se dira gore e nne lefatshe le le nang le palo e ntsi ya batho mo borwa jwa ekhwaitha.

Masaledi a losika lwa ditshwene tsa bogologolo a bonwe mo Tanzania. Ka metlha ya lejwe le ya boronse, phudugo ya pele ga metlha ya rona e  ne e akaretsa batho ba ba buang dipuo tsa Cushitic kwa borwa ba ba ka tshwantshangwang le ba lotso lwa Iraqw ba gompieno, ba ba neng ba fudugela kwa borwa ba tswa kwa lefatsheng la Ethiopia. Diphudugo tse di diragetse ka nako e batho bantsho ba Mashariki ba ba neng ba tswa kwa bophirima jwa Aforika ba neng ba thibelela kwa nokeng ya Victoria le Tanganyika. 

Mo nakong ya gompieno lefatshe le le busiwa ke tautona ka molao motheo, toropokgolo ya puso e kwa Dodoma; Da es Salaam e e neng e le yone toropokgolo pele e setse ka diofisi tse puso e bile ke yone toropo e tona e di goga ko pele ka thekiso. Lefatshe la Tanzania le busiwa ke phathi ya polotiki e le nngwe e e bidiwang Chama Cha Mapinduzi. Lefatshe le ga le ise le itemogele dintwa dipe mo gae fa e sale le tsaya boipuso ka jalo le bonwa e le lengwe la mafatshe a a babalesegileng e bile a itshetletse mo go tsa sepolotiki mo kontinenteng ya Aforika. Banni ba Tanzania ke ba merafe e ka tshwara lekgolo le masome a mabedi, ditumelo le diteme tse di farologaneng. Tumelo ya sekeresete ke yone e e nang le palo ya batho ba bantsi, e salwa morago ke tsa Islam le Animist. Diteme di ka tshwara lekgolo di buiwa mo lefatsheng le, se se raya gore ke lone lefatshe le le nang le diteme tse dintsi tse di farologaneng mo botlhaba jwa Aforika; lefatshe le ga le na teme ee leng ya lone, mme e e tlhomamisitsweng semmuso ke ya Swahili. Puo ya sekgoa e dirisiwa mo thekisong le mafatshe a sele, mo dipuisanong, mo dikgotlatshekelong tse dikgolo le mo dithutong tse dikgolwane, fa se Arabea se buiwa kwa Zanzibar.

Lefatshe la Tanzania le na le dithaba tse dintsi mme ebile le na le dikgwa kwa bokone-botlhaba, kwa thaba ya Kilimanjaro e e leng yone e tona mo Aforika e leng teng. Dinoka te tharo tse dikgolo bontlha jwa tsone bo mo lefatsheng la Tanzania. kwa bokone le kwa bophirima go na le noka ya Victoria e e leng yone e kgolo mo Aforika, le ya Tanganyika e e leng yone e e boteng thata mo Aforika, e itsege ka ditlhapi tse di kgethegileng. Kwa borwa go na le noka ya Malawi. Kwa lotshitshing lo lo kwa botlhaba go mogote mme ebile go le bongola. Diphororo tsa kalambo di kwa molapong wa Kalambo kwa molelwaneng wa Zambia, ke tsone diphororo tsa bobedi mo Aforika tsa metsi a a tshologang a sa kgorelediwe ke sepe. Lefatshe la Tanzania ke lengwe la mafatshe a bojanala a a etelwang thata.

## Tlholego
Leina la Tanzania le tlhodilwe e le kgokaganyo ya maina a dikgaolo tse pedi tse di kopantsweng go dira lefatshe, e leng Tanganyika le Zanzibar. Le tsere ditlhaka di le tharo (Tan le Zan) mo maineng a dikgaolo tse le bo le felela ka ditlhaka i le a.

Leina la Tanganyika le tswa mo mafokong a seSwahili a a reng "tanga" le raya go tsamaya ka sekepe, le "nyika" a raya naga e e se nang banni, se se aga seele se se reng "go tsamaya ka sekepe mo nageng". Gantsi batho ba le amanya le noka ya Tanganyika.

Leina la Zanzibar le tswa mo leineng la batho ba mo gae la "Zanj" le le rayang mmala o montsho le la se Arabea la barr le raya lotshitshi.

## Ditso

### Tsa bogologolo
Lefatshe la Tanzania ke lengwe la mafatshe a a sa leng a nna le banni bogologolo. Masaledi a diphologolo le batho ba bogologolo a bonwe mo lefatshing le. Mokgatsha wa Olduvai kwa Ngorongoro Conservation Area o na le masalela a didirisiwa tse di supang tlhabologo le tiriso ya maranyane.

Banni ba pele kwa botlhaba jwa Aforika ke batsumi-bakgobokanyi ba Hadza le ba Sandawe mo Tanzania.

## Popego ya lefatshe
Lefatshe la Tanzania le le dikilomithara d ile dikete di ferabongwe, ke lone la bo lesome le boraro ka botona mo Aforika, la masome a mararo le bongwe mo lefatsheng ka bophara, le le fa gare ga Egypt le Nigeria. Le tlhakanetse molelwane le mafatshe a Kenya le Uganda kwa bokone, a Rwanda, Burundi le Democratic Republic of Congo kwa bophirima, Zambia, Malawi le Mozambique kwa borwa. Leaftshe la Tanzania le kwa botlhaba jwa lotshitshi lwa Aforika, mme le le mo lotshitshing lwa lewatle la Indian.  Le akaretsa ditlhaketlhake di akaretsa Unguja, pemba le Mafia. 

### Seemo sa phetogo ya loapi
Lefatshe la Tanzania le na le dinako tsa dipula di le pedi: ya ntlha e le ya dikgwedi tsa Phalane go tsena ka Moranang, ya bobedi e le ya Phalane go tsena ka Morule le ya Mopitlo go tsena ka Motsheganong. Pula ya ntlha e itemogelwa kwa borwa, legare le bophirima jwa lefatshe, fa tsa bobedi di bonwa kwa bokone go tswa kwa nokeng ya Victoria go tsena kwa botlhaba jwa lotshitshi.

Lefatshe la Tanzania gangwe le gape le itemogela dipula tsa matlakadilbe tse di nang le ditlamorago tse di maswe jaaka setsuatsue sa Hidaya. Ditsuatsue tse dikai tsa tone di tswa bogologolong jwa dingwaga tsa 1872.

## Metswedi